Riigikogu aseesimees Keit Pentus rõhutas täna Toompeal Vanalinna Täiskasvanute Gümnaasiumi esindajatega kohtudes, et Eesti inimesed peaksid rohkem tähelepanu pöörama keeleõppele.  "Oleme seni põhiliselt rääkinud vajadusest mitte-eestlastele eesti keelt õpetada ja siin on päris palju  saavutatud. Vähem kõneldakse aga sellest, et eestlasedki peaksid avatud maailmas järjest enam keeli õppima. Küsitlused näitavad, et näiteks töötute seas on suur hulk inimesi, kes ei oska peale eesti keele ühtegi teist keelt. Nii on uut ametit keeruline leida. Tasub kaaluda keeleõppe paremat liitmist töötutele pakutavate koolitusprogrammidega," soovitas parlamendi aseesimees.